РЕШЕНИЕ НА ПЪРВОИНСТАНЦИОННИЯ СЪД (състав по жалбите)
5 юли 2007 година
Дело T‑247/06 P
Carlos Sanchez Ferriz
срещу
Комисия на Европейските общности
„Обжалване — Публична служба — Длъжностни лица — Доклад за развитие на кариерата — Процедура за оценяване за 2003 г. — Неоснователна жалба“
Предмет: Жалба срещу решението на Съда на публичната служба на Европейския съюз (втори състав) от 28 юни 2006 г. по дело Sanchez Ferriz/Комисия
(F‑19/05, все още непубликувано в Recueil), с която се иска отмяна на това решение
Решение: Отхвърля жалбата. Осъжда г‑н Carlos Sanchez Ferriz да заплати съдебните разноски по настоящото производство.
Резюме
Длъжностни лица — Атестиране — Доклад за развитие на кариерата
(член 43 от Правилника за длъжностните лица)
Налице е нарушение на принципа на равно третиране, когато две категории лица, чието фактическо и правно положение не се различава
съществено, се третират различно или когато различни положения се третират еднакво.
Не може да се счита за нарушение на принципа на равно третиране обстоятелството, че поради прилагането на правилото за относителната
тежест на точките, предоставени по различни раздели от доклада за развитие на кариерата, две длъжностни лица, които имат един
и същ брой точки по един от разделите на този доклад, получават различен общ брой точки, когато се добавят точките, предоставени
по останалите раздели, тъй като тази разлика се обяснява с факта, че тези длъжностни лица не са в едно и също положение, що
се отнася до останалите раздели. Същият извод се налага, когато две длъжностни лица, получили различен брой точки по един
от тези раздели, получат еднакъв общ брой точки, когато се добавят точките, предоставени по останалите раздели.
(вж. точки 36 и 37)
Позоваване на: Първоинстанционен съд — 7 февруари 1991 г., Tagaras/Съд, T‑18/89 и T‑24/89, Recueil, стр. II‑53, точка 68,
28 октомври 2004 г., Lutz Herrera/Комисия, T‑219/02 и T‑337/02, Recueil FP, стр. I‑A‑319 и II‑1407, точка 93, 25 октомври
2005 г., Fardoom и Reinard/Комисия, T‑43/04, Recueil FP, стр. I‑A‑329 и II‑1465, точка 42, 28 ноември 2006 г., Milbert и др./Комисия,
T‑47/04, все още непубликувано в Recueil, точка 53.